

OGRES NOVADA PAŠVALDĪBA

Reģ.Nr.90000024455, Brīvības iela 33, Ogre, Ogres nov., LV-5001

tālrunis 65071160, e-pasts: ogredome@ogresnovads.lv, www.ogresnovads.lv

PAŠVALDĪBAS DOMES SĒDES PROTOKOLA IZRAKSTS

|  |  |  |
| --- | --- | --- |
| Ogrē, Brīvības ielā 33 |  **Nr.13** | 2024. gada 29. augustā  |

**34.**

**Par piekrišanu nekustamā īpašuma “Augšcepļi”, Suntažu pagasts, Ogres novads, iegūšanai īpašumā**

Ogres novada pašvaldībā (turpmāk – Pašvaldība) 2024. gada 31. jūlijā saņemts *Tristont Marketing LDA* (Madeiras Brīvā Zona), reģistrācijas numurs PT518018440, juridiskā adrese: *Rua das Pretas nr.43, 2.andar, sala 5, Funchal, 9000-049, Portugal* (turpmāk – Sabiedrība), iesniegums (reģistrēts Pašvaldībā 2024. gada 1. augustā ar Nr. 2-4.1/3833, turpmāk – iesniegums) ar lūgumu Pašvaldībai piekrist nekustamā īpašuma “Augšcepļi”, Ķieģelceplis, Suntažu pag., Ogres nov., kadastra numurs 7488 004 0017 (turpmāk – nekustamais īpašums), iegūšanai īpašumā, norādot, ka iegūstamās zemes turpmākās izmantošanas mērķis ir kokapstrāde, koka izstrādājumu ražošana. Iesniegumam pievienots 2024. gada 9. jūlija pirkuma līgums un 2024. gada 6. augustā Pašvaldībā iesniegti Sabiedrības (*Tristont Marketing LDA)* reģistrēšanas un dibināšanas dokumenti, kuriem pievienoti tulkojumi no portugāļu valodas uz latviešu valodu.Pašvaldībā iesniegtie Sabiedrības dibināšanas dokumenti liecina, ka Sabiedrības dibinātāji ir divi Latvijas Republikas pilsoņi.

Nekustamais īpašums ierakstīts Zemgales rajona tiesas Suntažu pagasta zemesgrāmatas nodalījumā Nr. 386 un sastāv no zemes vienības (kadastra apzīmējums 74880040017) ar kopējo platību 2,14 ha un uz tās esošajām būvēm (kadastra apzīmējumi 74880040017001, 74880040017002, 74880040017003, 74880040017004, 74880040017005, 74880040017006, 74880040017007, 74880040017008).

Likuma “Par zemes privatizāciju lauku apvidos” (turpmāk – Likums) 28. pants noteic darījuma subjektus, kuri var iegūt īpašumā zemi. Likuma 28. panta pirmās daļas 3. punktā noteikts, ka zemi īpašumā var iegūt “*Latvijas Republikā reģistrēta kapitālsabiedrība, kā arī citā Eiropas Savienības dalībvalstī, Eiropas Ekonomikas zonas valstī, Šveices Konfederācijā vai Ekonomiskās sadarbības un attīstības organizācijas Kapitāla plūsmu liberalizācijas kodeksa valstī reģistrēta kapitālsabiedrība, kura atbilstoši normatīvajiem aktiem ir nodokļu maksātājs Latvijas Republikā […]”*’, savukārt Likuma 28. panta ceturtajā daļā noteikts, ka “*Darījumu subjekti, kuri nav minēti šā panta pirmajā daļā, zemi var iegūt īpašumā, ievērojot šā likuma 29.pantā noteiktos ierobežojumus un 30.pantā noteiktajā kārtībā.*”.

Likuma 30. panta otrajā daļa noteikts, ka “*Novada dome izskata iesniegumu. Ja zemes turpmākās izmantošanas mērķis, kas norādīts iesniegumā, nav pretrunā ar novada pašvaldības teritorijas plānojumu vai lokālplānojumu, un ir ievēroti šā likuma 29. panta otrajā daļā minētie ierobežojumi, novada dome 20 dienu laikā dod piekrišanu zemes iegūšanai īpašumā. Piekrišana noformējama izziņas veidā, kuru paraksta novada domes priekšsēdētājs. Izziņā norādāms arī darījuma rezultātā īpašumā iegūstamās zemes izmantošanas mērķis. Darījuma akts ir derīgs ierakstīšanai zemesgrāmatā tikai tad, ja tam pievienota minētā izziņa. Piekrišanas atteikumu darījuma pusēm ir tiesības pārsūdzēt tiesā.*”.

Sabiedrība ir reģistrēta Eiropas Savienības dalībvalstij Portugālei piederīgajā teritorijā Madeirā, bet nav reģistrēta kā nodokļu maksātājs Latvijas Republikā, līdz ar to uz Sabiedrību attiecas Likuma 28. panta ceturtajā daļā noteiktais, un Pašvaldības domei atbilstoši Likuma 30. panta otrajā daļā noteiktajam, izskatot iesniegumu jāizvērtē:

1. vai iegūstamās zemes turpmākās izmantošanas mērķis, kas norādīts Sabiedrības iesniegumā nav pretrunā ar Pašvaldības teritorijas plānojumu;
2. vai uz Sabiedrības īpašumā iegūstamo zemi ir attiecināmi Likuma 29. panta otrajā daļā noteiktie ierobežojumi.

Izskatot iesniegumu Pašvaldības dome secina, ka iesniegumā minētais turpmākais zemes izmantošanas mērķis - kokapstrāde, koka izstrādājumu ražošana, atbilst Ogres novada saistošo noteikumu Nr. 16/2012 “Ogres novada teritorijas izmantošanas un apbūves noteikumi” (turpmāk – Apbūves noteikumi) pielikuma Ogres novada teritorijas plānojums (2012-2024) Teritorijas plānotā (atļautā) izmantošana Ķieģeļcepļa ciems, zemes vienībai ar kadastra apzīmējumu Nr. 7488 004 0017 noteiktajam funkcionālajam zonējumam - Ražošanas objektu apbūves teritorija (R) (turpmāk – teritorijas plānojums).

Apbūves noteikumu 223. punkts noteic, karažošanas objektu teritorija (R) nozīmē zemes vienību, kur zemes, ēkas un citas būves vai tās daļas izmantošanas veids ir ražošanas objekti, kas nerada būtisku piesārņojumu, darījumu, pārvaldes un zinātnes iestādes, kā arī cita, šajos noteikumos noteiktā, atļautā izmantošana.

Saskaņā ar Apbūves noteikumu 223.1. apakšpunktu nolūks, kādā atļauts plānot, projektēt, būvēt, pārbūvēt, ierīkot vai izmantot ēku vai citu būvi uz zemes ir:

a) vispārīgās ražošanas uzņēmums;

b) vieglās ražošanas uzņēmums;

c) noliktava;

d) vairumtirdzniecības iestāde;

e) tehniskās apkopes serviss;

f) garāža;

g) atkritumu savākšanas laukums;

h) darījumu iestāde, t. sk. degvielas uzpildes stacija;

i) pārvaldes iestāde;

j) zinātnes iestāde;

k) inženiertehnisko komunikāciju objekts;

l) ārpus Ogres pilsētas un ciemiem arī ferma, derīgo izrakteņu ieguves un/vai pirmapstrādes uzņēmums un sadzīves atkritumu šķirošanas stacija.

Saskaņā ar ierakstu Valsts zemes dienesta Nekustamā īpašuma valsts kadastra informācijas sistēmas datos zemes vienībai ar kadastra apzīmējumu 7488 004 0017 noteikts lietošanas mērķis - rūpnieciskās ražošanas uzņēmuma apbūve (NĪLM kods 1001).

Likuma 29. panta otrajā daļā noteikts, ka “*Šā likuma 28.panta ceturtajā daļā minētās personas nevar iegūt īpašumā:*

*1) zemi valsts pierobežas joslā;*

*2) zemi dabas rezervātos un citu aizsargājamo teritoriju dabas rezervātu zonās;*

*3) zemi Baltijas jūras un Rīgas jūras līča krasta kāpu aizsargjoslā;*

*4) zemi publisko ūdenstilpju un ūdensteču aizsargjoslās, izņemot teritorijas, kurās paredzēta apbūve atbilstoši pašvaldības teritorijas plānojumam;*

*5) lauksaimniecības un meža zemi, izņemot teritorijas, kurās paredzēta apbūve atbilstoši pašvaldības teritorijas plānojumam, ja īpašumā esošā un iegūstamā lauksaimniecības un meža zemes platība darījuma noslēgšanas brīdī un pēc darījuma kopā nepārsniedz piecus hektārus;*

*6) zemi valsts nozīmes derīgo izrakteņu atradnēs.*”

Uz Sabiedrības īpašumā iegūstamo zemi nav konstatēti Likuma 29. panta otrajā daļā noteiktie ierobežojumi.

Ņemot vērā minēto un pamatojoties uz likuma “Par zemes privatizāciju lauku apvidos” 30. panta otro daļu,

**balsojot: ar 20 balsīm "Par" (Andris Krauja, Artūrs Mangulis, Atvars Lakstīgala, Dace Māliņa, Daiga Brante, Dainis Širovs, Dzirkstīte Žindiga, Egils Helmanis, Gints Sīviņš, Igors Miglinieks, Ilmārs Zemnieks, Indulis Trapiņš, Jānis Kaijaks, Jānis Siliņš, Pāvels Kotāns, Raivis Ūzuls, Rūdolfs Kudļa, Santa Ločmele, Toms Āboltiņš, Valentīns Špēlis), "Pret" – nav, "Atturas" – nav, "Nepiedalās" – nav,**

Ogres novada pašvaldības dome **NOLEMJ:**

1. **Piekrist**, ka*Tristont Marketing LDA* (Madeiras Brīvā Zona), reģistrācijas numurs PT518018440, juridiskā adrese: *Rua das Pretas nr.43, 2.andar, sala 5, Funchal, 9000-049, Portugal*, iegūst īpašumā zemes vienību ar kadastra apzīmējumu 74880040017, “Augšcepļi”, Ķieģelceplis, Suntažu pag., Ogres nov.
2. **Uzdot** Ogres novada pašvaldības Centrālās administrācijas Nekustamo īpašumu pārvaldes nodaļai sagatavot izziņu par piekrišanu zemes vienības ar kadastra apzīmējumu Nr. 74880040017, “Augšcepļi”, Ķieģelceplis, Suntažu pag., Ogres nov., iegūšanai īpašumā.
3. Kontroli par lēmuma izpildi uzdot Ogres novada pašvaldības izpilddirektoram.

(Sēdes vadītāja,

domes priekšsēdētāja E. Helmaņa paraksts)